Stanisław Tilich

Stanisław Tilich ( Stanislaw Tillich; * 10. apryla 1959 w Nowej Wjesce) je politikar Křesćansko-demokratiskeje unije Němskeje, kiž bě wot 2008 do 2017 ministerski prezident Swobodneho stata Sakskeje. Nimo toho bě wot 1. nowembra 2015 hač do 31. oktobra 2016 tež 70. předsyda Zwjazkoweje rady. Dnja 18. oktobra 2017 připowědźi swój wotstup ze zastojnstwa za december samsneho lěta a předstaji Michaela Kretschmera jako naslědnika.

 Žiwjenje 
Stanisław Tilich pochadźa ze serbskeje swójby katolskeje konfesije. Po swojim šulskim wukubłanju a abiturje na Serbskim gymnaziju w Budyšinje studowaše na Techniskej uniwersiće Drježdźany z wotzamknjenjom diplomoweho inženjera za konstrukciju a kolesynowu techniku a započa w lěće 1984 jako konstrukter w předewzaću za elektroniku w Kamjencu w Hornjej Łužicy.FTD 14. apryla 2008: Profil: Stanislaw Tillich Wot 1987 do 1989 běše přistajeny wokrjesneho zarjadnistwa Kamjenc a wot 1989 do 1995 samostatny srjedźostawski předewzaćel.

 Politika 
Hišće před přewrótom bu Tilich w lěće 1987 čłon CDU w NDR, w lěće 1990 čłon cyłoněmskeje  CDU. 18. měrca 1990 je so ze zapósłancom prěnjeje swobodnje wuzwoleneje Ludoweje komory stał. Po jeje rozpušćenju w běhu němskeho zasozjednoćenja dźěłaše hač do lěta 1994 jako wobkedźbowar w Europskim parlamenće. W 4. Europskim parlamenće (1994-1999) běše wuzwoleny čłon za Němsku a fungowaše jako zastupowacy předsyda etatoweho wuběrka a generalny roprawjer za etat Europskeje unije. FAZ.net 14. apryla 2008: Naslědnik. Stanislaw Tillich – Serb w Sakskej  Frakcija CDU sakskeho krajneho sejma  Přehlad wo funkcijach/činitosćach w Europskim parlamenće 
Wot 1992 do 1999 běše čłon předsydstwa Europskeje ludoweje strony. 

W lěće 1999 powoła jeho tehdyši ministerski prezident Sakskeje Kurt Biedenkopf do swojeho kabineta, hdźež běše hač do 2002 statny minister za zwjazkowe a europske naležnosće.

W kabineće Georga Milbradta wuzwoleneho w lěće 2002 za ministerskeho prezidenta dźěłaše Tilich najprjedy hač do 2004 jako statny minister a šef statneje kenclije a wot 2004 jako Sakski statny minister za wobswět a ratarstwo. W tym času staraše so wosebje wo wutwar škita přećiwo powodźenju po łobjowym powodźenju w awgusće 2002.

W lěće 2007 bu Sakski statny minister za financy a naslědnik Horsta Metza wotstupjeneho dla krizy sakskeje krajneje banki a wjedźeše jednanja wo naražanu krajnu banku na stronje Georga Milbradta. Süddeutsche Zeitung 14. apryla 2008 Stanislaw Tillich. Zurückhaltend, souverän, loyal

14. apryla 2008 namjetowaše jeho Georg Milbradt w swojim wotstupnym wozjewjenju jako naslědnika za zastojnstwo ministerskeho prezidenta a jako krajneho předsydu strony.Milbradt stürzt über Landesbank-Affäre – Finanzminister wird Nachfolger Spiegel Online, 14. apryla 2008
24. meje 2008 je strona jeho na stronskim zjězdźe w Šwikawje za krajneho předsydu sakskeje CDU wuzwoliła. Wot 28. meje 2008 je wón ministerski prezident Swobodneho stata Sakskeje. Tilich je z tym prěni ministerski prezident Swobodneho stata w stawiznach po přewróće, kiž je so w Sakskej narodźił a zdobom prěni katolski Serb w zastojnstwje ministerskeho prezidenta.

Wón bu w lěće 2009 jako direktny kandidat swojeje strony we wólbnym wokrjesu 54 (Kamjenc 2) z 58,6 % hłosow znowa do krajneho sejma woleny. 2014 dósta w samsnym wokrjesu 57,2 % hłosow.

Stanisław Tilich bydli w Pančicach-Kukowje, je woženjeny a ma dwě dźěsći.

 Hlej tež 
 Kabinet Tilich I
 Kabinet Tilich II
 Kabinet Tilich III

 Žórła 

 Wotkazy 

 Websydlo Stanisława Tilicha
 Sächsischer Landtag – Kurzbiographie
 FTD 14. apryla 2008: Milbradt woteńdźe, Tilich přińdźe

Kategorija:Muž
Kategorija:Serb
Kategorija:Čłon CDU
Kategorija:Čłon Ludoweje komory
Kategorija:Zapósłanc sakskeho krajneho sejma
Kategorija:Statny sekretar (Sakska)
Kategorija:Krajny minister (Sakska)
Kategorija:Ministerski prezident Sakskeje
Kategorija:Rodź. 1959
Kategorija:Wosoba (Nowa Wjeska)
Kategorija:Wosoba (Pančicy-Kukow)
Kategorija:Wosoba (Drježdźany)
Kategorija:Politikar (20. lětstotk)
Kategorija:Politikar (21. lětstotk)
Kategorija:Čłon Europskeho parlamenta